जिस चीज की हमें सबसे ज्यादा जरूरत होती है जिंदगी अक्सर उसे हमसे दूर कर देती है। फिल्म 'अक्सर 2' कहानी भी कुछ ऐसा ही दिखाती है। कहानी में चुनिंदा किरदार हैं जो कि एक-एक करके एक-दूसरे से दूर होते चले जाते हैं। यूं तो बॉलिवुड में थ्रिलर फिल्में कम ही बनती हैं। ऐसे में थ्रिलर फिल्मों के फैन्स के लिए अनंत नारायण देसाई ने एक ठीकठाक फिल्म पेश की है। कहानी: फिल्म की कहानी मिस खंबाटा (लिलेट दुबे) के इर्द-गिर्द घूमती है जो कि एक बेहद अमीर महिला है। उसकी आया की एक ऐक्सिडेंट में मौत हो जाती है। मिस खंबाटा अपने मैनेजर पैट्रिक शर्मा (गौतम रोडे) को नई आया तलाशने की जिम्मेदारी देती हैं। मिसेज खंबाटा की इच्छा के मुताबिक पैट्रिक को किसी उम्रदराज महिला को बतौर आया रखना था लेकिन वह जवान और खूबसूरत शीना (जरीन खान) को देखकर फिसल जाता है और मिस खंबाटा को उसे नौकरी पर रखने के लिए मना लेता है। मिसेज खंबाटा के घर पर शीना के अलावा उनका ड्राइवर बच्चन (मोहित मदान) भी रहता है। इसके अलावा उनका वकील (एस श्रीसंत) भी मिसेज खंबाटा के पास आता-जाता रहता है। शीना को नौकरी दिलवाले के बदले पैट्रिक शीना को अपने साथ रात गुजारने के लिए बुलाता है लेकिन वह तब हैरान रह जाता है, जब अगली बार शीना उसे उस रात दोनों के बीच हुई बातचीत की रिकॉर्डिंग सुनाकर ब्लैकमेल करती है। वहीं दूसरी ओर शीना का बॉयफ्रेंड रिक्की (अभिनव शुक्ला) यह पता लगने पर भड़क उठता है कि उसकी गर्लफ्रेंड ने पैट्रिक के साथ रात बिताई है। उसके बाद चीजें काफी उलझ जाती हैं। दरअसल, इस कहानी में हर कोई अपने-अपने तरीके से मिसेज खंबाटा की दौलत हड़पना चाहता है। आखिरकार इन सबमें से अपने मकसद में कौन कामयाब होता है, यह जानने के लिए आपको फिल्म देखनी होगी। रिव्यू: फिल्म में जरीन खान ने एकदम अपनी इमेज के मुताबिक रोल किया है। खासकर हॉट सीन्स देने में उन्होंने कोई कोताही नहीं बरती है। गौतम रोडे और अभिनव शुक्ला दोनों के साथ जरीन ने जमकर हॉट सीन दिए हैं। इस फिल्म को देखकर यह कहना गलत नहीं होगा कि जरीन ने खुद को रोमांटिक-थ्रिलर जॉनर की फिल्मों के लिए एक चॉइस बना लिया है। फिल्म में गौतम, अभिनव और मोहित ने औसत काम किया है। क्रिकेट के बाद बॉलिवुड में किस्मत आजमाने उतरे एस श्रीसंत के लिए यूं तो फिल्म में कुछ खास है ही नहीं फिर भी उन्हें जो सीन मिले उसमें श्रीसंत ने इतनी औसत एक्टिंग की है कि उन्हें आगे फिल्मों में काम करने के बारे में दोबारा सोचना चाहिए। लिलेट दुबे ने एक उम्रदराज अमीर महिला के किरदार अच्छे से निभाया है। डायरेक्टर अनंत नारायण देसाई ने दर्शकों को आखिरी तक सीट पर बांधने वाली थ्रिलर फिल्म बनाने की कोशिश की है और उसमें काफी हद तक कामयाब भी हुए हैं।क्यों देखें: अगर आप थ्रिलर फिल्मों के शौकीन हैं तो हॉट सीन्स के तड़के वाली इस फिल्म को इस वीकेंड देख सकते हैं।